থুমামাহই হচ্ছেন দুনিয়ার বুকে প্রথম মুসলিম যিনি তালবিয়াহ পাঠ করতে করতে মক্কায় প্রবেশ করেন। কুরাইশরা থুমামাহর তালবিয়াহ শুনতে পেল। এতে তারা ক্ষিপ্ত হলো। আবার এটাকে তারা সতর্কতা হিসেবেও নিলো। কুরাইশরা তরবারি খুলে বেরিয়ে পড়ল। যেখান থেকে তলবিয়াহর সুর ভেসে আসছিল তারা সেদিকে এগিয়ে গেল। কুরাইশরা যতই কাছে আসছিল থুমামাহ তত জোরে তলবিয়াহ পাঠ করতে লাগলেন। কুরাইশদের এক যুবক এতে ক্ষিপ্ত হয়ে থুমামাহর প্রতি তীর ছুঁড়ে মারতে উদ্যত হলো। কিন্তু অন্যরা খপ করে তার হাত ধরে ফেলল এবং চিৎকার করে বলল, তোমাদের জন্য দুঃসংবাদ! তোমরা কি জান সে কে? সে ইয়ামামাহর শাসক থুমামাহ বিন আথাল। আল্লাহর কসম, তোমরা যদি তার কোনো ক্ষতি করতে চাও, তা হলে তার লোকেরা তোমাদের খাবারের সরবরাহ বন্ধ করে দেবে। এতে তোমরা খুব দুর্বিপাকে পড়বে।’